
Az EKB monetáris politikájának spillover hatásai Magyarországra – Egy TVP-FAVAR megközelítés

A dolgozat azt a kérdést vizsgálja, hogy az EKB monetáris politikájának milyen hatása volt a fő magyar makrováltozókra a 2000 és 2019 közötti időszakban. A monetáris politika indikátoraként a Krippner (2013) által javasolt rövid távú árnyékkamatlábat használom, amellyel a konvencionális és nemkonvencionális eszközök hatása egyszerre kvantifikálható. A dolgozatban bayesi TVP-FAVAR módszertant használok, amellyel a transzmissziós mechanizmusok időbeli változása is feltérképezhető. Azt találom, hogy egy EKB monetáris szigorítás negatív hatást gyakorol a magyar gazdasági aktivitásra és az árakra, és pozitív hatást a BUBOR szintjére, azonban mind a három hatás ereje csökken az idő előrehaladtával. A dolgozatban lehetséges magyarázatokat adok az időbeli változás okaira, és további kutatási irányokat is javaslok.

